钦定古今图书集成/明伦汇编/官常典/第379卷 > 后汉
## 钦定古今图书集成/明伦汇编/官常典/第379卷 > 后汉

后汉设大鸿胪卿，掌诸侯及四方蛮夷赞导行礼，列
于九卿。设谒者仆射，以掌宾赞受事，统于光禄勋。
按《后汉书百官志》：“大鸿胪卿一人，中二千石。”本注曰：
“掌诸侯及四方归义蛮夷。其郊庙行礼，赞导请行事。
既可，以命群司。诸王入朝，当郊迎，典其礼仪，及郡国
上计，匡四方来，亦属焉。皇子拜王，赞授印绶，及拜诸
侯。”诸侯嗣子及四方夷狄封者，台下鸿胪召拜之。王
薨，则使吊之及拜王嗣。丞一人，比千石。

〈注〉《周礼》·象胥，干宝注曰：今鸿胪。《汉官》曰：员吏五十五人，其六人四科，二人二百石，文学，六人百石，一人斗食，十四人佐，六人骑吏，十五人学事，五人官医。永元十年，大匠应顺上言：“百郡计吏，观国之光，而舍逆旅崎岖，私馆直装，衣物敝朽暴露，朝会邈远，事不肃给。昔霸国盟主耳，舍诸侯于隶人，子产以为大讥。况今四海之大，而可无乎？”和帝嘉纳其言，即创业焉。

谒者仆射一人，比千石。本注曰：“为谒者台，率主谒者，
天子出奉引。古重习武，有主射，以督录之，故曰仆射。”

〈注〉蔡质《汉仪》曰：见尚书令，对揖无敬。谒者见，执板拜之。

常侍谒者五人，比六百石。本注曰：“主殿上时节威仪。”

〈注〉《汉官》曰：“谒者三十人，其二人公府掾，六百石持使也。”

谒者三十人。其给事谒者，四百石。其灌谒者郎中，比
三百石。本注曰：“掌宾赞受事，及上章报问。将大夫以
下之丧，掌使吊。”本员七十人，中兴但三十人。

〈注〉荀绰《晋百官表注》曰：汉皆用孝廉，年五十威容严恪能宾者为之。明帝诏曰：“谒者乃尧之尊官，所以试舜，宾于四门，四门穆穆者也。昔燕太子使荆轲劫始皇，变起两楹之间，其后谒者持匕首剌腋，高祖偃武行文，故易之以板。”

初为灌谒者，满岁为“给事谒者。”

〈注〉蔡质《汉仪》曰：“出府丞长史陵令，皆选仪容端正，任奉使者。”

右属“光禄勋。”